Parlamentarii din Slovacia denunţă violenţa politică după tentativa de asasinare a premierului Robert Fico
Parlamentul de la Bratislava a votat marţi în unanimitate o declaraţie prin care condamnă violenţa politică, la şase zile după tentativa de asasinare a premierului slovac Robert Fico, informează dpa.
Toţi cei 130 de membri ai Consiliului Naţional al Slovaciei (parlamentul unicameral) prezenţi au aprobat declaraţia, care subliniază că atacul a fost "în mod evident comis din motive politice şi merită cea mai puternică
condamnare".
Fico a fost grav rănit după ce a fost împuşcat miercurea trecută de un bărbat de 71 de ani, identificat ca fiind Juraj C.. Luni, spitalul din oraşul Banska Bystrica, unde Fico este internat, a declarat că viaţa lui nu mai este în pericol, dar că nu poate fi încă transferat înapoi la Bratislava.
În timp ce personalităţi guvernamentale au lăudat votul unanim de marţi, semne de tensiuni politice au început să reapară. O masă rotundă programată pentru marţi de preşedintele în exerciţiu, Zuzana Caputova, şi de succesorul ei Peter Pellegrini cu toate partidele parlamentare pentru a detensiona situaţia din ţară a fost anulată.
Sursa: Agerpres
Dată publicare:
21-05-2024 21:49